title: Komission täytäntöönpanoasetus (EU) 2020/999, annettu 9 päivänä heinäkuuta 2020, Euroopan parlamentin ja neuvoston asetuksen (EU) 2016/429 soveltamissäännöistä siltä osin kuin on kyse sukusolujen ja alkioiden pitopaikkojen hyväksymisestä ja nauta-, sika-, lammas-, vuohi- ja hevoseläinten sukusolujen ja alkioiden jäljitettävyydestä (ETA:n kannalta merkityksellinen teksti)

text:
                  10.7.2020

                  FI

                  Euroopan unionin virallinen lehti

                  L 221/99

         KOMISSION TÄYTÄNTÖÖNPANOASETUS (EU) 2020/999,
         annettu 9 päivänä heinäkuuta 2020,
         Euroopan parlamentin ja neuvoston asetuksen (EU) 2016/429 soveltamissäännöistä siltä osin kuin on kyse sukusolujen ja alkioiden pitopaikkojen hyväksymisestä ja nauta-, sika-, lammas-, vuohi- ja hevoseläinten sukusolujen ja alkioiden jäljitettävyydestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 96 artiklan 3 ja 123 kohdan,
         sekä katsoo seuraavaa:

                     (1)

                     Asetuksessa (EU) 2016/429 vahvistetaan eläinten välillä tarttuvien ja eläimestä ihmiseen tarttuvien eläintautien ehkäisemistä ja torjuntaa koskevat säännöt. Nämä säännöt koskevat muun muassa nauta-, sika-, lammas-, vuohi- ja hevoseläimiin sekä muihin lajeihin kuuluvien pidettävien maaeläinten sukusoluja ja alkioita. Siinä vahvistetaan myös nauta-, sika-, lammas-, vuohi- ja hevoseläinten sukusolujen ja alkioiden pitopaikkojen rekisteröintiä ja hyväksymistä koskevat säännöt. Asetuksessa (EU) 2016/429 vahvistetaan myös säännöt, jotka koskevat sukusolujen ja alkioiden lähetysten unionin sisäisten siirtojen jäljitettävyyttä ja eläinterveyttä koskevia vaatimuksia. Lisäksi siinä siirretään komissiolle valta antaa delegoituja säädöksiä ja täytäntöönpanosäädöksiä kyseisellä asetuksella vahvistetun uuden oikeudellisen kehyksen moitteettoman toiminnan varmistamiseksi.

                     (2)

                     Komission delegoidussa asetuksessa (EU) 2020/686 (2) vahvistetaan säännöt, joilla täydennetään asetusta (EU) 2016/429 sukusolujen ja alkioiden pitopaikkojen hyväksymisen sekä tiettyjen pidettävien maaeläinten sukusolujen ja alkioiden lähetysten unionin sisäisiin siirtoihin sovellettavien jäljitettävyyttä ja eläinterveyttä koskevien vaatimusten osalta.

                     (3)

                     Sen vuoksi on tarpeen vahvistaa säännöt asetuksessa (EU) 2016/429 vahvistettujen vaatimusten ja delegoidussa asetuksessa (EU) 2020/686 vahvistettujen täydentävien sääntöjen yhdenmukaista täytäntöönpanoa varten niiden tietojen osalta, jotka toimijoiden on toimitettava nauta-, sika-, lammas-, vuohi- ja hevoseläinten sukusolujen ja alkioiden pitopaikkojen hyväksymistä koskevissa hakemuksissaan, ja näiden tietojen toimittamisen määräaikojen osalta. On myös tarpeen vahvistaa säännöt, jotka koskevat nauta-, sika-, lammas-, vuohi- ja hevoseläinten sukusolujen ja alkioiden merkitsemistä koskevia teknisiä vaatimuksia ja eritelmiä sekä kyseisten sukusolujen ja alkioiden lähetysten jäljitettävyyttä koskevia toiminnallisia vaatimuksia.

                     (4)

                     Asetuksen (EU) 2016/429 96 artiklan 3 kohdassa säädetään, että komissio voi vahvistaa täytäntöönpanosäädöksillä säännöt, jotka koskevat tietoja, jotka toimijoiden on toimitettava nauta-, sika-, lammas-, vuohi- ja hevoseläinten sukusolujen ja alkioiden sellaisten pitopaikkojen hyväksymistä koskevissa hakemuksissaan, joista kyseisten eläinten sukusoluja ja alkioita on tarkoitus siirtää toiseen jäsenvaltioon, sekä tällaisten tietojen toimittamisen määräaikoja. Toimivaltaisen viranomaisen käsittelyajan tällaisille hakemuksille olisi oltava riittävän pitkä, jotta se voi tehdä perusteellisen analyysin, mutta se ei saisi olla pidempi kuin 90 päivää ennen sitä päivää, jona toimijat aikovat aloittaa toimintansa, jotta toiminta voidaan aloittaa kohtuullisen ajan kuluessa.

                     (5)

                     Koska delegoidussa asetuksessa (EU) 2020/686 säädetään viidestä erityyppisestä hyväksytystä sukusolujen ja alkioiden pitopaikasta, toimijoiden olisi ilmoitettava nauta-, sika-, lammas-, vuohi- ja hevoseläinten sukusolujen ja alkioiden pitopaikkojen hyväksymistä koskevissa hakemuksissaan sen toiminnan luonne, jota ne aikovat niissä harjoittaa. Tähän hakemukseen olisi sisällytettävä myös sukusolujen ja alkioiden pitopaikan toimintaa koskeva bioturvaamissuunnitelma. Koska sukusolujen ja alkioiden hyväksyttyjen pitopaikkojen toiminnasta vastaavilla asemaeläinlääkäreillä ja ryhmän eläinlääkäreillä on tärkeä rooli, myös heitä koskevat tiedot olisi ilmoitettava sukusolujen ja alkioiden pitopaikkojen hyväksymistä koskevissa hakemuksissa.

                     (6)

                     Olkien ja muiden sellaisten pakkausten merkitsemistä, joihin nauta-, sika-, lammas-, vuohi- ja hevoseläinten sukusoluja ja alkioita sijoitetaan, koskevat säännöt olisi vahvistettava unionin tasolla pakkausten jäljitettävyyden varmistamiseksi. Näitä merkintöjä koskevia vaatimuksia asetettaessa olisi otettava huomioon asiaa koskevat jäsenvaltioiden jo soveltamat käytännöt sekä kansainvälisen kotieläinten tuotosseurantakomitean (ICAR) (3) suositukset. Jos olkeen tai muuhun pakkaukseen on painettu viivakoodi, ICAR suosittelee joko, että se on tyyppiä 128C tai, jos se on eri tyyppiä, että kansallisen viivakoodin alkuun lisätään kolme numeroa, jotka vastaavat Yhdysvaltojen kansallisessa eläinjalostajien järjestössä (United States National Association of Animal Breeders, NAAB) (4) rekisteröityä kunkin sukusolujen ja alkioiden pitopaikan kansainvälistä koodia.

                     (7)

                     Koska asetusta (EU) 2016/429 sovelletaan 21 päivästä huhtikuuta 2021, myös tätä asetusta olisi sovellettava kyseisestä päivästä.

                     (8)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde ja soveltamisala
            Tässä asetuksessa vahvistetaan nauta-, sika-, lammas-, vuohi- ja hevoseläinten sukusoluja ja alkioita koskevat vaatimukset.
            Nämä säännöt koskevat seuraavia seikkoja:

                        a)

                        tiedot, jotka toimijoiden on toimitettava nauta-, sika-, lammas-, vuohi- ja hevoseläinten sukusolujen ja alkioiden pitopaikkojen hyväksymistä koskevissa hakemuksissa, ja tällaisten tietojen toimittamisen määräajat sekä määräajat, joiden kuluessa toimivaltaiselle viranomaiselle on ilmoitettava tällaisten sen hyväksymien sukusolujen ja alkioiden pitopaikkojen toiminnan mahdollisesta lopettamisesta;

                        b)

                        nauta-, sika-, lammas-, vuohi- ja hevoseläinten sukusolujen ja alkioiden merkitsemistä koskevat tekniset vaatimukset ja eritelmät sekä niiden jäljitettävyyttä koskevat toiminnalliset vaatimukset.

            2 artikla
            Määritelmät
            Tässä asetuksessa sovelletaan delegoidun asetuksen (EU) 2020/686 2 artiklassa vahvistettuja määritelmiä.

            3 artikla
            Tiedot, jotka toimijoiden on toimitettava nauta-, sika-, lammas-, vuohi- ja hevoseläinten sukusolujen ja alkioiden pitopaikkojen hyväksymistä koskevissa hakemuksissa

               1.   Toimijoiden, jotka hakevat asetuksen (EU) N:o 2016/429 94 artiklan 1 kohdan b alakohdan mukaisesti toimivaltaiselta viranomaiselta hyväksyntää nauta-, sika-, lammas-, vuohi- ja hevoseläinten sukusolujen ja alkioiden pitopaikoille, on sisällytettävä hakemuksiinsa seuraavat tiedot:

                           a)

                           sukusolujen ja alkioiden pitopaikan toimijan nimi ja osoite;

                           b)

                           seuraavat tiedot sukusolujen ja alkioiden pitopaikasta:

                                       i)

                                       osoite;

                                       ii)

                                       toimijan delegoidun asetuksen (EU) 2020/686 4 artiklan 1 kohdan a alakohdan mukaisesti nimeämän asemaeläinlääkärin tai ryhmän eläinlääkärin nimi;

                                       iii)

                                       mitä seuraavista toimintatyypeistä sukusolujen ja alkioiden pitopaikassa on tarkoitus harjoittaa:

                                                   —

                                                   siemennesteen keräys, käsittely ja varastointi;

                                                   —

                                                   alkioiden keräys, käsittely ja varastointi;

                                                   —

                                                   munasolujen keräys, käsittely ja varastointi sekä alkioiden tuotanto, käsittely ja varastointi;

                                                   —

                                                   tuoreen, jäähdytetyn tai pakastetun siemennesteen tai tuoreiden, jäähdytettyjen tai pakastettujen munasolujen tai alkioiden käsittely ja varastointi;

                                                   —

                                                   tuoreen, jäähdytetyn tai pakastetun siemennesteen tai tuoreiden, jäähdytettyjen tai pakastettujen munasolujen tai alkioiden varastointi;

                                       iv)

                                       kuvaus siitä, miten sukusolujen ja alkioiden käsittely suoritetaan, ja jos käsittely on tarkoitus suorittaa kokonaan tai osittain muissa sukusolujen ja alkioiden käsittelypaikoissa, kyseisten sukusolujen ja alkioiden käsittelypaikkojen nimet ja yhteystiedot;

                                       v)

                                       sukusolujen ja alkioiden pitopaikan toimintaa koskevat bioturvaamisvaatimukset, joihin on sisällyttävä vähintään seuraavat tiedot:

                                                   —

                                                   sukusolujen ja alkioiden pitopaikan rakenteen kuvaus ja pohjapiirustus;

                                                   —

                                                   sukusolujen ja alkioiden pitopaikan tyypin mukaan valitut sukusolujen ja alkioiden keräystä, tuotantoa, käsittelyä, varastointia ja kuljetusta koskevat vakioidut toimintamenettelyt;

                                                   —

                                                   asemaeläinlääkärin tai ryhmän eläinlääkärin antamat menettelyt ja ohjeet eläinterveys- ja bioturvaamisvaatimusten täytäntöönpanemiseksi sukusolujen ja alkioiden pitopaikassa;

                                                   —

                                                   jyrsijöiden ja hyönteisten torjuntasuunnitelma;

                                                   —

                                                   tiedot delegoidun asetuksen (EU) 2020/686 8 artiklan mukaisesti kirjattujen ja säilytettyjen tietojen muodosta;

                                                   —

                                                   tilojen ja välineiden puhdistus- ja desinfiointimenettelyt;

                                                   —

                                                   valmiussuunnitelma siltä varalta, että havaitaan luetteloitujen tautien kliinisiä oireita tai saadaan positiivinen testitulos luetteloituja tauteja aiheuttavien eläinpatogeenien osalta;

                                                   —

                                                   sitoumus ilmoittaa toimivaltaiselle viranomaiselle sukusolujen ja alkioiden pitopaikan toimintaa koskeviin bioturvaamisvaatimuksiin liittyvistä merkittävistä muutoksista ennen niiden täytäntöönpanoa;

                           c)

                           seuraavat tiedot sukusoluista ja alkioista:

                                       i)

                                       kerättävien, tuotettavien, käsiteltävien tai varastoitavien sukusolujen ja alkioiden tyyppi eli maininta siitä, ovatko ne siemennestettä, munasoluja vai alkioita;

                                       ii)

                                       luovuttajaeläinten laji eli maininta siitä, ovatko ne nauta-, sika-, lammas-, vuohi- vai hevoseläimiä;

                                       iii)

                                       sukusolujen ja alkioiden varastointiolosuhteet eli maininta siitä, ovatko ne tuoreita, jäähdytettyjä tai jäädytettyjä.

               2.   Edellä 1 kohdassa tarkoitettu hakemus on esitettävä kirjallisesti ja toimitettava joko paperilla tai sähköisessä muodossa.

            4 artikla
            Määräajat, joiden kuluessa toimijoiden on toimitettava tiedot nauta-, sika-, lammas-, vuohi- ja hevoseläinten sukusolujen ja alkioiden pitopaikkojen hyväksymistä koskevissa hakemuksissa ja tiedot toiminnan mahdollisesta lopettamisesta

               1.   Kunkin jäsenvaltion on vahvistettava määräajat seuraavia varten:

                           a)

                           toiminnanharjoittajat, jotka toimittavat toimivaltaiselle viranomaiselle

                                       i)

                                       3 artiklan 1 kohdan mukaisesti vaadittavat tiedot;

                                       ii)

                                       nauta-, sika-, lammas-, vuohi- ja hevoseläinten sukusolujen ja alkioiden hyväksyttyjen pitopaikkojen toiminnan mahdollista lopettamista koskevat tiedot;

                           b)

                           toimivaltainen viranomainen, joka ilmoittaa toiminnanharjoittajille

                                       i)

                                       velvollisuudesta toimittaa 3 artiklan 1 kohdan mukaisesti vaadittavat tiedot;

                                       ii)

                                       delegoidun asetuksen (EU) 2020/686 3 artiklan mukaisesti toimitetun sukusolujen ja alkioiden pitopaikan hyväksymistä koskevan hakemuksen mahdollisesta hylkäämisestä.

               2.   Edellä 1 kohdan a alakohdan i alakohdassa tarkoitetut määräajat eivät saa olla yli 90 päivää ennen päivää, jona toimija aikoo aloittaa toimintansa sukusolujen ja alkioiden pitopaikassa.

               3.   Jollei toimivaltainen viranomainen toisin ilmoita, kaikki 3 artiklan 1 kohdan b alakohdan v alakohdan kahdeksannessa luetelmakohdassa tarkoitetut sukusolujen ja alkioiden pitopaikan toimintaa koskeviin bioturvaamisvaatimuksiin liittyvät merkittävät muutokset katsotaan hyväksytyiksi 90 päivän kuluessa päivästä, jona toimija on ilmoittanut tällaisesta muutoksesta.

            5 artikla
            Nauta-, sika-, lammas-, vuohi- ja hevoseläinten sukusolujen ja alkioiden merkitsemistä koskevat tekniset vaatimukset ja eritelmät sekä niiden jäljitettävyyttä koskevat toiminnalliset vaatimukset

               1.   Toimijoiden, jotka merkitsevät nauta-, sika-, lammas-, vuohi- ja hevoseläinten sukusoluja ja alkioita asetuksen (EU) 2016/429 121 artiklan 1 kohdan mukaisesti, on varmistettava, että

                           a)

                           kukin olki tai muu pakkaus, johon siemennestettä, munasoluja tai alkioita sijoitetaan ja varastoidaan ja jossa niitä kuljetetaan erillisinä annoksina tai muulla tavoin, on merkitty delegoidun asetuksen (EU) 2020/686 10 artiklassa säädettyjen jäljitettävyysvaatimusten ja tämän asetuksen liitteessä olevassa 1 osassa vahvistettujen merkitsemistä koskevien teknisten vaatimusten ja eritelmien mukaisesti;

                           b)

                           liitteessä olevassa 2 osassa esitettyjä sukusolujen ja alkioiden jäljitettävyyttä koskevia toiminnallisia vaatimuksia noudatetaan.

               2.   Kunkin jäsenvaltion on vahvistettava liitteessä olevassa 1 osassa vahvistettujen merkintöjä koskevien teknisten vaatimusten ja eritelmien perusteella niiden alueella käytettävät säännöt, jotka koskevat niissä oljissa ja muissa pakkauksissa olevien merkintöjen ominaisuuksia ja muotoa, joihin sukusoluja ja alkioita sijoitetaan ja varastoidaan ja joissa niitä kuljetetaan, ja toimitettava nämä tiedot komissiolle ja muille jäsenvaltioille.

            6 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 21 päivästä huhtikuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä heinäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 84, 31.3.2016, s. 1.

            (2)  Komission delegoitu asetus (EU) 2020/686, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä sukusolujen ja alkioiden pitopaikkojen hyväksymisen sekä tiettyjen pidettävien maaeläinten sukusolujen ja alkioiden unionin sisäisiin siirtoihin sovellettavien jäljitettävyyttä ja eläinterveyttä koskevien vaatimusten osalta (EUVL L 174, 3.6.2020, s. 1).

            (3)  https://www.icar.org/

            (4)  https://www.naab-css.org/

            LIITE
            Asetuksen 5 artiklassa tarkoitetut nauta-, sika-, lammas-, vuohi- ja hevoseläinten sukusolujen ja alkioiden olkien ja muiden pakkausten merkitsemistä koskevat tekniset vaatimukset ja eritelmät sekä niiden jäljitettävyyttä koskevat toiminnalliset vaatimukset

               1 osa

               Olkien ja muiden sellaisten pakkausten merkitsemistä, joihin siemennestettä, munasoluja tai alkioita sijoitetaan ja varastoidaan ja joissa niitä kuljetetaan, koskevat tekniset vaatimukset ja eritelmät

                        1.

                        Oljissa ja muissa pakkauksissa olevien merkintöjen on oltava selvästi luettavissa, ja kaikki merkintään sisältyvät tiedot on painettava tai kirjoitettava selvästi.

                        2.

                        Edellä 1 kohdassa tarkoitetuissa oljissa ja muissa pakkauksissa olevissa merkinnöissä, jotka ovat koodina tai muussa muodossa, on oltava seuraavat tiedot:

                                    a)

                                    siemennesteen, munasolujen tai alkioiden keräys- tai tuotantopäivä ilmaistuna vähintään yhdessä seuraavista muodoista: ppkkvv, vvkkpp, pp/kk/vv, vv/kk/pp, pp.kk.vv, vv.kk.pp, tai, jos 2 osan 2 kohdan edellytykset täyttyvät kaikkina aikoina, kiinteästä päivämäärästä kuluneiden päivien lukumäärä ilmaistuna viisinumeroisena koodina;

                                    b)

                                    luovuttajaeläinten laji;

                                    c)

                                    luovuttajaeläinten tunnistuskoodit, sellaisina kuin ne on määritelty komission delegoidun asetuksen (EU) 2019/2035 (1) 2 artiklan 18 alakohdassa, tai sikaeläinten osalta vähintään kyseisen delegoidun asetuksen 2 artiklan 15 alakohdassa määritelty luovuttajaeläinten syntymäpitopaikan yksilöllinen rekisterinumero tai hevoseläinten osalta kyseisen delegoidun asetuksen 2 artiklan 17 alakohdassa määritelty yksilöllinen koodi;

                                    d)

                                    siemennesteen, munasolut tai alkiot keräävän tai tuottavan, käsittelevän ja varastoivan pitopaikan yksilöllinen hyväksyntänumero tai yksilöllinen rekisterinumero, johon on sisällyttävä alkuperämaan nimi tai ISO 3166–1 alpha-2 -koodi.

                        3.

                        Edellä 2 kohdan b alakohdassa tarkoitetut luovuttajaeläinten lajia koskevat tiedot voidaan jättää pois 1 kohdassa tarkoitetusta merkinnästä, jos luovuttajaeläinten laji voidaan vahvistaa olkeen tai muuhun pakkaukseen painetuista tai kirjoitetuista tiedoista, joissa ilmoitetaan

                                    a)

                                    siemennesteen, munasolut tai alkiot keräävän tai tuottavan, käsittelevän ja varastoivan sukusolujen ja alkioiden pitopaikan yksilöllinen hyväksyntänumero tai lammas- ja vuohieläinten siemennesteen keräävän, käsittelevän ja varastoivan pitopaikan yksilöllinen rekisterinumero tai

                                    b)

                                    luovuttajaeläinten rotu.

                        4.

                        Jos yksi olki tai muu pakkaus sisältää joko useammalta kuin yhdeltä luovuttajaeläimeltä kerättyä siemennestettä tai alkioita ja oljessa tai muussa pakkauksessa ei ole riittävästi tilaa kunkin luovuttajaeläimen tunnistetietojen painamiseen tai kirjoittamiseen, 2 kohdan c alakohdassa tarkoitetut koodit tai numerot voidaan esittää numeerisena koodina.

                        5.

                        Edellä 1 kohdassa tarkoitetut oljissa ja muissa pakkauksissa olevat merkinnät voivat sisältää mitä tahansa muita asiaankuuluvia tietoja (kuten luovuttajaeläinten nimi, rotu, sukupuolilajitellun siemennesteen sukupuoli tai luovuttajana toimivien sikaeläinten yksilöllinen tunnistenumero).

                        6.

                        Sukupuolilajitellun siemennesteen osalta, jos siemennesteelle on tehty sukusolujen ja alkioiden käsittelypaikassa sukupuolilajittelu, 1 kohdassa tarkoitettuihin oljissa ja muissa pakkauksissa oleviin merkintöihin on sisällytettävä sen sukusolujen ja alkioiden käsittelypaikan yksilöllinen hyväksyntänumero, jossa sukupuolilajittelu on tehty.
                        Jos oljessa tai muussa pakkauksessa ei ole riittävästi tilaa sukusolujen ja alkioiden käsittelypaikan yksilöllisen hyväksyntänumeron painamiseen tai kirjoittamiseen, kyseinen yksilöllinen hyväksyntänumero voidaan esittää numeerisena koodina.

                        7.

                        Kaikki 2–6 kohdassa tarkoitetut tiedot tai osa niistä voidaan koodata sähköisesti olkiin tai muihin pakkauksiin.

               2 osa

               Siemennesteen, munasolujen ja alkioiden jäljitettävyyttä koskevat toiminnalliset vaatimukset

                        1.

                        Kunkin sukusolujen ja alkioiden lähetyksen mukana on oltava eritelmät, joissa selitetään olkiin ja muihin pakkauksiin, joihin siemenneste, munasolut tai alkiot on sijoitettu, painetut tai kirjoitetut merkinnät.

                        2.

                        Edellä olevan 1 osan 2 kohdan a alakohdassa tarkoitettu siemennesteen, munasolujen tai alkioiden keräys- tai tuotantopäivän muoto on ilmoitettava tämän osan 1 kohdassa tarkoitetuissa eritelmissä.
                        Jos päivämäärä ilmoitetaan kiinteästä päivämäärästä kuluneiden päivien lukumääränä viisinumeroisena koodina, kiinteä päivämäärä on ilmoitettava.

                        3.

                        Jos oljessa tai muussa pakkauksessa oleva merkintä sisältää 1 osan 4 kohdassa tai 6 kohdan toisessa alakohdassa tarkoitetun numeerisen koodin, tämän osan 1 kohdassa tarkoitettujen eritelmien on sisällettävä tiedot, joista käy ilmi, mitkä tiedot on koodattu.

                        4.

                        Jos oljessa tai muussa pakkauksessa oleva merkintä sisältää jonkin 1 osan 7 kohdassa tarkoitetun sähköisen koodin, sukusolujen ja alkioiden lähetyksestä vastaavan toimijan on asetettava saataville lukulaite, jonka avulla kyseinen sähköinen koodi voidaan purkaa.

               (1)  Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).


title: Komission täytäntöönpanoasetus (EU) 2020/1001, annettu 9 päivänä heinäkuuta 2020, yksityiskohtaisista säännöistä Euroopan parlamentin ja neuvoston direktiivin 2003/87/EY soveltamiseksi energiajärjestelmien nykyaikaistamiseen ja energiatehokkuuden parantamiseen tietyissä jäsenvaltioissa tehtäviä investointeja tukevan modernisaatiorahaston toiminnan osalta

text:
                  10.7.2020

                  FI

                  Euroopan unionin virallinen lehti

                  L 221/107

         KOMISSION TÄYTÄNTÖÖNPANOASETUS (EU) 2020/1001,
         annettu 9 päivänä heinäkuuta 2020,
         yksityiskohtaisista säännöistä Euroopan parlamentin ja neuvoston direktiivin 2003/87/EY soveltamiseksi energiajärjestelmien nykyaikaistamiseen ja energiatehokkuuden parantamiseen tietyissä jäsenvaltioissa tehtäviä investointeja tukevan modernisaatiorahaston toiminnan osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 10 d artiklan 12 kohdan,
         sekä katsoo seuraavaa:

                     (1)

                     Direktiivillä 2003/87/EY perustetaan vuosiksi 2021–2030 modernisaatiorahasto, jolla tuetaan energiajärjestelmien nykyaikaistamiseen ja energiatehokkuuden parantamiseen tehtäviä investointeja tietyissä jäsenvaltioissa. Kuten komission tiedonannoissa ”Euroopan vihreän kehityksen ohjelma” (2) ja ”Euroopan vihreän kehityksen investointiohjelma” (3) todetaan, modernisaatiorahaston täytäntöönpanolla olisi edistettävä Euroopan vihreän kehityksen ohjelman tavoitteiden saavuttamista tukemalla sosiaalisesti oikeudenmukaista siirtymää vihreään talouteen.

                     (2)

                     Modernisaatiorahaston toiminnalle olisi vahvistettava yksityiskohtaiset säännöt, jotta rahaston rahoitusvarat voidaan jakaa sujuvasti edunsaajajäsenvaltioille, erityisesti vahvistamalla investointiehdotusten esittämistä ja arviointia sekä rahaston tulojen käyttöä koskevat menettelyt.

                     (3)

                     Jotta voidaan varmistaa, että modernisaatiorahastosta annettava rahoitus soveltuu sisämarkkinoille, edunsaajajäsenvaltioiden olisi ilmoitettava komissiolle perussopimuksen 108 artiklan 3 kohdan mukaisesti kaikista suunnitelluista investoinneista, jotka sisältävät perussopimuksen 107 artiklan 1 kohdassa tarkoitettua valtiontukea ja jotka eivät kuulu voimassa olevan hyväksytyn tai poikkeuksen saaneen tukiohjelman tai yksittäisen päätöksen piiriin. Rahaston kattamien investointien arviointi olisi koordinoitava valtiontuen arvioinnin kanssa, ja investointiehdotusten esittämistä koskevissa yksityiskohtaisissa säännöissä olisi otettava huomioon valtiontuki-ilmoitusten esittämistä koskevat yksityiskohtaiset säännöt. Rahastosta saatavien tulojen käytön pitäisi edellyttää valtiontukihyväksyntää.

                     (4)

                     Euroopan vihreän kehityksen ohjelmassa esitetään alueellisia oikeudenmukaisen siirtymän suunnitelmia, jotka olisivat oikeudenmukaisen siirtymän mekanismin kulmakivi. Kun modernisaatiorahastosta tehtävän investoinnin tarkoituksena on toteuttaa edunsaajajäsenvaltion alueellinen oikeudenmukaisen siirtymän suunnitelma, kyseisen jäsenvaltion olisi toimitettava tiedot investoinnin odotetusta vaikutuksesta suunnitelmaan, jotta voidaan tukea johdonmukaisuutta ja täydentävyyttä suunnitelman tavoitteiden kanssa.

                     (5)

                     Edunsaajajäsenvaltioiden olisi säännöllisesti ilmoitettava Euroopan investointipankille (EIP) ja modernisaatiorahaston investointikomitealle, jäljempänä ’investointikomitea’, suunnitelluista investoinneista, jotta voidaan helpottaa modernisaatiorahaston varojen käytön ja hallinnoinnin suunnittelua. Nämä tiedot eivät kuitenkaan saisi sitoa edunsaajajäsenvaltioita niiden esittäessä tulevia investointiehdotuksia.

                     (6)

                     Rahaston tulojen käyttöä koskevaa yksinkertaistettua menettelyä olisi sovellettava direktiivin 2003/87/EY 10 d artiklan 2 kohdassa luetelluilla ensisijaisilla aloilla tehtäviin investointeihin, jäljempänä ’ensisijaiset investoinnit’. Muille kuin ensisijaisille investoinneille olisi tehtävä kattava arviointi niiden teknisestä ja taloudellisesta elinkelpoisuudesta sekä niiden lisäarvosta rahaston tavoitteiden kannalta.

                     (7)

                     Direktiivin 2003/87/EY 10 d artiklan 2 kohdan mukaan vähintään 70 prosenttia modernisaatiorahaston rahoitusvaroista on osoitettava ensisijaisiin investointeihin. Jotta voidaan varmistaa rahoitusvarojen oikeudenmukainen jakautuminen kaikkien edunsaajajäsenvaltioiden kesken, edellä mainittua vaatimusta olisi sovellettava kunkin edunsaajajäsenvaltion yksittäiseen osuuteen rahastosta.

                     (8)

                     Investointien rahoituksen modernisaatiorahastosta olisi oltava riippuvainen edunsaajajäsenvaltion käytettävissä olevien varojen saatavuudesta ja ensisijaisiin investointeihin osoitettujen varojen osuudesta. Jotta varojen kohdentamista voitaisiin seurata tarkasti ja samalla varmistaa maksuprosessin tehokkuus, EIP:n tai tapauksen mukaan investointikomitean tekemä investointiehdotusten arviointi ja komission tekemä varojen maksu olisi järjestettävä puolivuosittain.

                     (9)

                     Modernisaatiorahaston toimintaa koskevissa menettelyissä olisi otettava huomioon edunsaajajäsenvaltioiden esittämien ohjelmien erityispiirteet. Kun EIP vahvistaa ohjelman ensisijaiseksi investoinniksi tai tapauksen mukaan investointikomitea suosittelee ohjelman rahoittamista muulla kuin ensisijaisella alalla ja kun komissio päättää varojen ensimmäisestä maksamisesta ohjelmalle, edunsaajajäsenvaltion olisi esitettävä uusi ehdotus mahdollisista myöhemmistä maksuista. Tällaisten myöhempien maksujen osalta EIP:n vahvistuksen tai tapauksen mukaan investointikomitean suosituksen olisi rajoituttava edunsaajajäsenvaltion käytettävissä olevien varojen saatavuuden tarkistamiseen, ja muiden kuin ensisijaisiksi investoinneiksi katsottavien ohjelmien osalta sen tarkistamiseen, että direktiivin 2003/87/EY 10 d artiklan 2 kohdassa ja 10 d artiklan 6 kohdan toisen alakohdan neljännessä virkkeessä vahvistettuja sallitun tuen kynnysarvoja noudatetaan. Lisäksi edunsaajajäsenvaltioiden vuotuiseen raportointiin ohjelmista olisi sovellettava yksinkertaistettuja sääntöjä.

                     (10)

                     Lopetettujen investointien ei pitäisi saada lisärahoitusta modernisaatiorahastosta. Lopetettuihin investointeihin jo maksetut määrät, joita ei ole vielä käytetty tällaisiin investointeihin, olisi asetettava käytettäväksi muiden investointien rahoittamiseen.

                     (11)

                     Olisi vahvistettava investointikomitean kokoonpanoa ja toimintaa koskevat yksityiskohtaiset säännöt.

                     (12)

                     Direktiivin 2003/87/EY 10 d artiklan 3 kohdan mukaan EIP hallinnoi modernisaatiorahastosta saatavia tuloja. Tätä varten EIP:n olisi laadittava varainhoitoa koskevat periaatteet, jotka tukevat direktiivin tavoitteita ja joissa otetaan huomioon EIP:n sisäiset säännöt. EIP hoitaa myös muita modernisaatiorahaston toteuttamiseen liittyviä tehtäviä direktiivin 2003/87/EY mukaisesti. Näiden tehtävien suorittamista koskevat erityisehdot olisi vahvistettava komission ja EIP:n välisessä sopimuksessa. EIP:n kustannusten korvausmekanismin olisi vastattava näitä tehtäviä ja siinä olisi myös otettava huomioon asianomaisten edunsaajajäsenvaltioiden esittämien investointiehdotusten määrä ja monimutkaisuus sekä se, koskevatko ehdotukset ensisijaisia vai muita investointeja.

                     (13)

                     Jos jäsenvaltiot päättävät käyttää päästöoikeuksien huutokaupasta saatavia tuloja modernisaatiorahaston täytäntöönpanoon liittyvien kustannustensa rahoittamiseen, tällaisia kustannuksia voidaan pitää direktiivin 2003/87/EY 10 artiklan 3 kohdan i alakohdassa tarkoitettuina hallinnollisina kustannuksina, ja ne voidaan siten ottaa huomioon tavoitteessa, jonka mukaan 50 prosenttia huutokauppatuloista olisi käytettävä ilmastoon liittyviin tarkoituksiin.

                     (14)

                     Olisi vahvistettava selkeät seuranta- ja raportointijärjestelyt, jotta komissio saisi täydelliset ja oikea-aikaiset tiedot yksittäisten investointien edistymisestä ja modernisaatiorahaston yleisestä täytäntöönpanosta.

                     (15)

                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:
         I LUKU

            YLEISET SÄÄNNÖKSET

            1 artikla
            Kohde
            Tässä asetuksessa vahvistetaan modernisaatiorahaston toimintaa koskevat yksityiskohtaiset säännöt seuraavien seikkojen osalta:

                        a)

                        investointien rahoittamista koskevien ehdotusten esittäminen;

                        b)

                        ensisijaisten investointien ja muiden kuin ensisijaisten investointien arviointi;

                        c)

                        modernisaatiorahaston varojen hallinnointi, käyttö ja maksaminen;

                        d)

                        modernisaatiorahaston investointikomitean, jäljempänä ’investointikomitea’, kokoonpano ja toiminta;

                        e)

                        seuranta, raportointi, arviointi ja auditointi;

                        f)

                        tiedotus ja avoimuus.

            2 artikla
            Määritelmät
            Tässä asetuksessa tarkoitetaan

                        1)

                        ’edunsaajajäsenvaltiolla’ direktiivin 2003/87/EY liitteessä II b lueteltua jäsenvaltiota;

                        2)

                        ’muulla kuin ensisijaisella investoinnilla’ investointia, joka ei kuulu mihinkään direktiivin 2003/87/EY 10 d artiklan 2 kohdassa lueteltuun alaan;

                        3)

                        ’muulla kuin ensisijaisella pienimuotoisella hankkeella’ muuta kuin ensisijaista investointia, joka saa valtiontukea, jonka kokonaismäärä täyttää komission asetuksen (EU) N:o 1407/2013 (4) 3 artiklan mukaiset vähämerkityksistä tukea koskevat perusteet;

                        4)

                        ’ensisijaisella investoinnilla’ investointia, joka kuulu vähintään yhteen direktiivin 2003/87/EY 10 d artiklan 2 kohdassa lueteltuun alaan;

                        5)

                        ’ohjelmalla’ investointiehdotusta, joka täyttää seuraavat kriteerit:

                                    a)

                                    se muodostaa yhtenäisen joukon prioriteetteja, jotka ovat yhdenmukaisia modernisaatiorahaston tavoitteiden kanssa, ja ohjelmaan sisältyvien hankkeiden erityispiirteiden vuoksi se voidaan luokitella joko ensisijaiseksi tai muuksi kuin ensisijaiseksi investoinniksi;

                                    b)

                                    se on kestoltaan yli vuoden mittainen;

                                    c)

                                    se on soveltamisalaltaan kansallinen tai alueellinen; ja

                                    d)

                                    sen tarkoituksena on tukea useampaa kuin yhtä julkis- tai yksityisoikeudellista henkilöä tai yhteisöä, joka on vastuussa ohjelman mukaisten hankkeiden käynnistämisestä tai käynnistämisestä ja toteuttamisesta.

         II LUKU

            INVESTOINTIEN RAHOITTAMINEN

            3 artikla
            Yleiskatsaus investoinneista

               1.   Kunkin edunsaajajäsenvaltion on toimitettava kunkin vuoden 30 päivään marraskuuta mennessä Euroopan investointipankille (EIP) ja investointikomitealle yleiskatsaus investoinneista, joista se aikoo esittää investointiehdotuksia seuraavan kalenterivuoden aikana, sekä päivitetyt tiedot aikaisempiin yleiskatsauksiin sisältyvistä investoinneista.

               2.   Edunsaajajäsenvaltion on annettava edellä 1 kohdassa tarkoitetussa yleiskatsauksessa seuraavat tiedot kustakin suunnitellusta investoinnista:

                           a)

                           hanke-ehdotuksen tekijän tai ohjelman hallintoviranomaisen nimi;

                           b)

                           investoinnin tarkka sijainti tai ohjelman maantieteellinen laajuus;

                           c)

                           arvio investoinnin kokonaiskustannuksista;

                           d)

                           investointiala ja lyhyt kuvaus investoinnista;

                           e)

                           tarvittaessa investoinnista tehdyn valtiontukiarvioinnin tila;

                           f)

                           arvio modernisaatiorahastosta annettavasta rahoituksesta ja yhteenveto suunnitelluista rahoitusehdotuksista.

               3.   Yleiskatsaukseen sisältyvät tiedot eivät sido edunsaajajäsenvaltiota, kun se esittää investointiehdotuksia 4 artiklan mukaisesti.

            4 artikla
            Investointiehdotusten esittäminen

               1.   Edunsaajajäsenvaltiot voivat esittää investointiehdotuksia EIP:lle ja investointikomitealle milloin tahansa kalenterivuoden aikana.
               Edunsaajajäsenvaltioiden on investointiehdotuksia esittäessään annettava liitteessä I täsmennetyt tiedot.
               Edunsaajajäsenvaltion on ilmoitettava, koskeeko ehdotus ensisijaista vai muuta kuin ensisijaista investointia.

               2.   Jos investointi koskee ohjelmaa, edunsaajajäsenvaltion on esitettävä ehdotus 1 kohdan mukaisesti ja ilmoitettava ohjelman ensimmäisenä maksusuorituksena pyydetty määrä.
               Kun komissio on tehnyt päätöksen ohjelmalle suoritettavasta ensimmäisestä maksusta 8 artiklan 1 kohdan mukaisesti, kaikki myöhemmät maksut edellyttävät edunsaajajäsenvaltion erillistä ehdotusta, jossa täsmennetään maksettava määrä ja joka sisältää tarvittaessa päivitetyt tiedot ohjelmasta.

               3.   Jos edunsaajajäsenvaltio esittää useita investointiehdotuksia arvioitavaksi samalla puolivuosittaisella maksukierroksella, sen on ilmoitettava ensisijaisten investointien arviointijärjestys ja muiden kuin ensisijaisten investointien arviointijärjestys. Jos jäsenvaltio ei ilmoita arviointijärjestystä, EIP tai tarvittaessa investointikomitea arvioi ehdotukset niiden esittämispäivien mukaan.

               4.   Muuta kuin ensisijaista pienimuotoista hanketta koskeva ehdotus voidaan esittää ainoastaan osana ohjelmaa.

               5.   Edunsaajajäsenvaltio ei saa pyytää modernisaatiorahaston varoista rahoitusta investointikustannuksiin, jotka rahoitetaan muusta unionin tai kansallisesta välineestä.

            5 artikla
            Käytettävissä olevat varat

               1.   EIP ilmoittaa neljä viikkoa ennen 11 artiklan 1 kohdassa tarkoitettua investointikomitean kokousta edunsaajajäsenvaltiolle, investointikomitealle ja komissiolle varoista, jotka ovat kyseisen jäsenvaltion käytettävissä investointien rahoittamiseksi modernisaatiorahastosta, jäljempänä ’käytettäviä olevia varoja koskeva ilmoitus’.

               2.   Käytettävissä olevia varoja koskevassa ilmoituksessa on täsmennettävä

                           a)

                           EIP:n hallussa oleva määrä, lukuun ottamatta määriä, joiden käytöstä on jo päätetty mutta joita ei ole vielä maksettu jäsenvaltiolle 9 artiklan mukaisesti, ja lukuun ottamatta 12 artiklan 3 kohdassa tarkoitetussa sopimuksessa yksilöityjä EIP:n kustannuksia;

                           b)

                           lopetettuihin investointeihin osoitetut määrät, jotka kasvattavat edunsaajajäsenvaltion käytettävissä olevia modernisaatiorahaston varoja 10 artiklan 2 kohdassa tarkoitetun komission päätöksen mukaisesti.

               3.   Käytettävissä olevia varoja koskevan ilmoituksen esittämisen määräaika on 1 kohdan mukaista tietojen toimittamispäivää edeltävän kalenterikuukauden viimeinen päivä.

               4.   Edunsaajajäsenvaltio voi milloin tahansa pyytää EIP:ltä tietoja EIP:n hallussa olevasta kyseiselle jäsenvaltioille osoitetusta määrästä, sanotun kuitenkaan rajoittamatta 1–3 kohdan soveltamista.

            6 artikla
            Ensisijaisten investointien vahvistaminen

               1.   EIP arvioi edunsaajajäsenvaltioiden ensisijaisina investointeina esittämät investointiehdotukset kalenterivuoden ensimmäisellä puolivuosittaisella maksukierroksella, jos ehdotukset on toimitettu vähintään kuusi viikkoa ennen 11 artiklan 1 kohdassa tarkoitettua investointikomitean ensimmäistä puolivuotiskokousta.
               Jos ehdotukset toimitetaan myöhemmin kuin kuusi viikkoa ennen 11 artiklan 1 kohdassa tarkoitettua investointikomitean ensimmäistä puolivuotiskokousta mutta vähintään kuusi viikkoa ennen komitean toista puolivuotiskokousta, ne arvioidaan kalenterivuoden toisella puolivuosittaisella maksukierroksella.
               Jos ehdotukset toimitetaan myöhemmin kuin kuusi viikkoa ennen 11 artiklan 1 kohdassa tarkoitettua investointikomitean toista puolivuotiskokousta, ne arvioidaan seuraavan kalenterivuoden ensimmäisellä puolivuosittaisella maksukierroksella.

               2.   EIP voi pyytää edunsaajajäsenvaltiolta kaikkia tietoja ja asiakirjoja, joita se pitää tarpeellisina investoinnin arvioimiseksi, edellyttäen, että tällaisia tietoja tai asiakirjoja edellytetään liitteessä I. EIP:n on pyydettävä tiedot tai asiakirjat ilman aiheetonta viivytystä. Jos edunsaajajäsenvaltio toimittaa pyydetyt tiedot tai asiakirjat alle kuusi viikkoa ennen 11 artiklan 1 kohdassa tarkoitettua investointikomitean kokousta, EIP voi lykätä ehdotuksen arvioinnin seuraavalle puolivuosittaiselle maksukierrokselle.

               3.   Jos EIP katsoo, että ehdotus koskee muuta kuin ensisijaista investointia, EIP:n on ilmoitettava asiasta edunsaajajäsenvaltiolle neljän viikon kuluessa ehdotuksen toimittamisesta ja perusteltava päätelmänsä. Tässä tapauksessa ehdotus on arvioitava 7 artiklassa vahvistettujen vaatimusten ja määräaikojen mukaisesti.

               4.   Jos ehdotus ei ole direktiivin 2003/87/EY 10 d artiklan 1 kohdan tai tämän asetuksen vaatimusten mukainen, EIP:n on palautettava ehdotus edunsaajajäsenvaltiolle neljän viikon kuluessa ehdotuksen toimittamisesta ja perusteltava päätelmänsä. EIP ilmoittaa asiasta viipymättä investointikomitealle.

               5.   Ehdotuksen arviointiin on sisällyttävä ehdotetun investoinnin kustannusten tarkistaminen, paitsi jos komissio on tarkastanut saadun tuen oikeasuhteisuuden asiaankuuluvan valtiontukimenettelyn mukaisesti.

               6.   EIP arvioi ehdotuksen sovellettavan unionin oikeuden mukaisesti.

               7.   EIP voi vahvistaa ehdotuksen ensisijaiseksi investoinniksi, jos seuraavat edellytykset täyttyvät:

                           a)

                           edunsaajajäsenvaltio on osoittanut, että investointi täyttää direktiivin 2003/87/EY 10 d artiklan 1 kohdassa säädetyt vaatimukset ja että se kuuluu vähintään yhteen mainitun direktiivin 10 d artiklan 2 kohdassa luetelluista aloista;

                           b)

                           edunsaajajäsenvaltiolla on käytettävissään riittävästi varoja 5 artiklan 1 kohdassa tarkoitetun käytettävissä olevia varoja koskevan ilmoituksen mukaisesti sen jälkeen kun niistä on vähennetty tämän artiklan 9 kohdan mukaisesti jo vahvistettuihin investointeihin käytettävät määrät;

                           c)

                           edunsaajajäsenvaltio on toimittanut todisteet siitä, että investointiehdotus täyttää jonkin seuraavista vaatimuksista:

                                       —

                                       se on saanut valtiontukihyväksynnän komission päätöksen mukaisesti;

                                       —

                                       se on vapautettu valtiontuki-ilmoituksen tekemisestä komission asetuksen (EU) N:o 651/2014 (5) mukaisesti;

                                       —

                                       se ei ole perussopimuksen 107 artiklan 1 kohdassa tarkoitettua valtiontukea;

                           d)

                           edunsaajajäsenvaltio on vahvistanut kirjallisesti, että investointi on muiden sovellettavien unionin ja kansallisen lainsäädännön vaatimusten mukainen;

                           e)

                           edunsaajajäsenvaltion muista unionin ja kansallisista välineistä saatavista rahoitusosuuksista toimittamien tietojen mukaan modernisaatiorahastosta haetuilla määrillä ei ole tarkoitus kattaa samoja investointikustannuksia, jotka jo rahoitetaan muusta unionin tai kansallisesta välineestä.

               8.   Kun ehdotus koskee EIP:n 9 kohdan mukaisesti ennen ensimmäistä maksua vahvistaman ohjelman myöhempää maksua, EIP:n on ehdotuksen arvioinnissa rajoituttava käytettävissä olevien varojen tarkastamiseen 7 kohdan b alakohdan mukaisesti edellyttäen, että ohjelmaan ei ole tehty muutoksia.

               9.   EIP päättää ehdotuksen vahvistamisesta ensisijaiseksi investoinniksi viimeistään kaksi viikkoa ennen 11 artiklan 1 kohdassa tarkoitettua investointikomitean kokousta.
               EIP ilmoittaa viipymättä asianomaiselle edunsaajajäsenvaltiolle ja komissiolle ensimmäisessä alakohdassa tarkoitetusta päätöksessä.

               10.   EIP ilmoittaa viimeistään viikkoa ennen 11 artiklan 1 kohdassa tarkoitettua investointikomitean kokousta komitealle kunkin edunsaajajäsenvaltion investointiehdotukset, jotka on vahvistettu ensisijaisiksi investoinneiksi tämän artiklan 9 kohdan mukaisesti, sekä kuhunkin investointiin osoitettavan määrän.

            7 artikla
            Muita kuin ensisijaisia investointeja koskevat suositukset

               1.   Investointikomitea arvioi edunsaajajäsenvaltioiden muina kuin ensisijaisina investointeina esittämät investointiehdotukset kalenterivuoden ensimmäisellä puolivuosittaisella maksukierroksella, jos ehdotukset on toimitettu vähintään 10 viikkoa ennen 11 artiklan 1 kohdassa tarkoitettua investointikomitean ensimmäistä puolivuotiskokousta.
               Jos ehdotukset toimitetaan myöhemmin kuin 10 viikkoa ennen 11 artiklan 1 kohdassa tarkoitettua investointikomitean ensimmäistä puolivuotiskokousta mutta vähintään 10 viikkoa ennen komitean toista puolivuotiskokousta, ne arvioidaan kalenterivuoden toisella puolivuosittaisella maksukierroksella.
               Jos ehdotukset toimitetaan myöhemmin kuin 10 viikkoa ennen 11 artiklan 1 kohdassa tarkoitettua investointikomitean toista puolivuotiskokousta, ne arvioidaan seuraavan kalenterivuoden ensimmäisellä puolivuosittaisella maksukierroksella.

               2.   EIP tekee viimeistään kaksi viikkoa ennen 11 artiklan 1 kohdassa tarkoitettua investointikomitean kokousta ehdotuksesta teknisen ja rahoitusta koskevan due diligence -arvioinnin, johon sisältyy arvio odotettavissa olevista päästövähennyksistä.

               3.   EIP voi pyytää edunsaajajäsenvaltiolta kaikkia tietoja ja asiakirjoja, joita se pitää tarpeellisina teknisen ja rahoitusta koskevan due diligence -arvioinnin toteuttamiseksi, edellyttäen, että tällaisia tietoja tai asiakirjoja edellytetään liitteessä I. EIP:n on pyydettävä tiedot tai asiakirjat ilman aiheetonta viivytystä. Jos edunsaajajäsenvaltio toimittaa pyydetyt tiedot tai asiakirjat alle 10 viikkoa ennen 11 artiklan 1 kohdassa tarkoitettua investointikomitean kokousta, EIP voi lykätä due diligence -arvioinnin loppuun saattamisen seuraavalle puolivuosittaiselle maksukierrokselle.

               4.   EIP:n tekemään rahoitusta koskevaan due diligence -arviointiin on sisällyttävä ehdotetun investoinnin kustannusten tarkistaminen, paitsi jos komissio on tarkastanut saadun tuen oikeasuhteisuuden asiaankuuluvan valtiontukimenettelyn mukaisesti.

               5.   EIP tekee due diligence -arvioinnin sovellettavan unionin oikeuden mukaisesti.

               6.   EIP:n tekemään rahoitusta koskevaan due diligence -arviointiin on liityttävä EIP:n edustajan lausunto, jossa hyväksytään investointiehdotuksen rahoittaminen. EIP toimittaa due diligence -arvioinnin viipymättä investointikomitealle.

               7.   Investointikomitea voi antaa suosituksen investointiehdotuksen rahoittamisesta, jos seuraavat edellytykset täyttyvät:

                           a)

                           edunsaajajäsenvaltio on osoittanut, että investointi täyttää direktiivin 2003/87/EY 10 d artiklan 1 kohdassa säädetyt vaatimukset;

                           b)

                           edunsaajajäsenvaltiolla on käytettävissään riittävästi varoja 5 artiklan 1 kohdassa tarkoitetun käytettävissä olevia varoja koskevan ilmoituksen mukaisesti sen jälkeen kun niistä on vähennetty 6 artiklan 10 kohdassa täsmennettyjen tietojen mukaisesti käytettävät ja tämän artiklan 9 kohdan mukaisesti jo annettujen suositusten perusteella käytettävät määrät;

                           c)

                           ensisijaisiin investointeihin osoitettujen varojen osuus on vähintään 70 prosenttia edunsaajajäsenvaltion käyttämien varojen kokonaismäärästä, mukaan lukien seuraavat varat:

                                       —

                                       varat, jotka on jo käytetty ensisijaisiin ja muihin kuin ensisijaisiin investointeihin;

                                       —

                                       varat, jotka ovat vielä käyttämättä 6 artiklan 10 kohdassa täsmennettyjen tietojen mukaisesti;

                                       —

                                       varat, jotka ovat vielä käyttämättä 9 kohdan mukaisesti jo annettujen suositusten perusteella;

                                       —

                                       arvioitavalle investointiehdotukselle pyydetyt varat;

                           d)

                           rahoitus on direktiivin 2003/87/EY 10 d artiklan 6 kohdan toisen alakohdan neljännen virkkeen mukaista;

                           e)

                           edunsaajajäsenvaltio on toimittanut todisteet siitä, että investointiehdotus täyttää jonkin seuraavista vaatimuksista:

                                       —

                                       se on saanut valtiontukihyväksynnän komission päätöksen mukaisesti;

                                       —

                                       se on vapautettu valtiontuki-ilmoituksen tekemisestä asetuksen (EU) N:o 651/2014 mukaisesti;

                                       —

                                       se ei ole perussopimuksen 107 artiklan 1 kohdassa tarkoitettua valtiontukea;

                           f)

                           edunsaajajäsenvaltio on vahvistanut kirjallisesti, että investointi on muiden sovellettavien unionin ja kansallisen lainsäädännön vaatimusten mukainen;

                           g)

                           edunsaajajäsenvaltion muista unionin ja kansallisista välineistä saatavista rahoitusosuuksista toimittamien tietojen mukaan modernisaatiorahastosta haetuilla määrillä ei ole tarkoitus kattaa samoja investointikustannuksia, jotka jo rahoitetaan muusta unionin tai kansallisesta välineestä.

               8.   Kun ehdotus koskee investointikomitean 9 kohdan mukaisesti ennen ensimmäistä maksua rahoitettavaksi suositteleman ohjelman myöhempää maksua, EIP:n ei tarvitse tehdä ehdotuksesta due diligence -arviointia, ja komitean tekemässä ehdotuksen arvioinnissa on rajoituttava 7 kohdan b, c ja d alakohdassa vahvistettujen vaatimusten noudattamisen tarkastamiseen edellyttäen, että ohjelmaan ei ole tehty muutoksia.

               9.   Investointikomitea antaa 11 artiklan 1 kohdassa tarkoitetussa kokouksessa investointiehdotusta koskevan suosituksen, jossa täsmennetään modernisaatiorahastosta annettavan tuen määrä ja perustellaan komitean päätelmät ja johon voi sisältyä ehdotuksia asianmukaisista rahoitusvälineistä.

               10.   Jos investointikomitea ei suosittele investoinnin rahoittamista, sen on perusteltava päätelmänsä. Tällaisessa tapauksessa investointia ei tueta modernisaatiorahastosta. Asianomainen jäsenvaltio voi tarkistaa investointiehdotusta ottaen huomioon investointikomitean havainnot, ja se voi esittää uuden investointiehdotuksen millä tahansa myöhemmällä puolivuosittaisella maksukierroksella.

            8 artikla
            Komission maksupäätös

               1.   Tämän asetuksen 11 artiklan 1 kohdassa tarkoitetun kokouksen jälkeen komissio tekee ilman aiheetonta viivytystä direktiivin 2003/87/EY 10 d artiklan 3 kohdassa tarkoitetun päätöksen, jossa määritetään se modernisaatiorahaston varojen määrä, joka maksetaan kullekin investoinnille, jonka EIP on vahvistanut ensisijaiseksi investoinniksi tai jota investointikomitea on suositellut rahoitettavaksi, jäljempänä ’maksupäätös’.
               Päätöksessä, joka koskee modernisaatiorahastosta saatavien varojen maksamista ohjelmalle, on määritettävä ensimmäisen tai tarvittaessa myöhemmän maksun määrä.

               2.   Komissio antaa maksupäätöksen tiedoksi asianomaisille edunsaajajäsenvaltioille ja ilmoittaa siitä EIP:lle ja investointikomitealle.

            9 artikla
            Maksusuoritukset
            EIP siirtää kyseessä olevan modernisaatiorahaston tuen määrän edunsaajajäsenvaltiolle 30 päivän kuluessa maksupäätöksen päivämäärästä.

            10 artikla
            Lopetetut investoinnit

               1.   Jollei edunsaajajäsenvaltion 13 artiklassa tarkoitetussa vuosikertomuksessa esittämistä asiakirjatodisteista muuta johdu, investointi katsotaan lopetetuksi kummassakin seuraavista tapauksista:

                           a)

                           hanke-ehdotuksen tekijä tai ohjelman hallintoviranomainen ei ole rahoittanut investointia yli kahden peräkkäisen vuoden aikana;

                           b)

                           hanke-ehdotuksen tekijä ei ole käyttänyt modernisaatiorahastosta investointiin maksettujen tulojen kokonaismäärää viiden vuoden kuluessa komission asiaa koskevan maksupäätöksen päivämäärästä.

                     Edellä olevaa b alakohtaa ei sovelleta ohjelmiin.

               2.   Komissio muuttaa 8 artiklan mukaisesti tehdyllä päätöksellä määrää, joka on jo päätetty käytettävän lopetettuun investointiin, vähentämällä siitä määrät, joita edunsaajajäsenvaltio ei ole vielä maksanut hanke-ehdotuksen tekijälle tai ohjelman hallintoviranomaiselle. Tällainen maksamaton määrä lisää modernisaatiorahaston varoja, jotka ovat asianomaisen jäsenvaltion käytettävissä 5 artiklan 2 kohdan b alakohdan mukaisesti, ja se vähennetään tulevista maksuista, joita EIP suorittaa asianomaiselle jäsenvaltiolle 9 artiklan mukaisesti.

               3.   Edunsaajajäsenvaltio voi ennen 5 artiklan 3 kohdassa tarkoitettua käytettävissä olevia varoja koskevan ilmoituksen esittämisen määräaikaa ilmoittaa komissiolle lopetetusta investoinnista ja pyytää maksupäätöksen muuttamista tämän artiklan 2 kohdan mukaisesti, sanotun kuitenkaan rajoittamatta tämän artiklan 1 kohdan soveltamista. Tämä pyyntö voi koskea määriä, joita ei ole vielä maksettu hanke-ehdotuksen tekijälle tai ohjelman hallintoviranomaiselle, ja määriä, jotka on jo maksettu hanke-ehdotuksen tekijälle tai ohjelman hallintoviranomaiselle mutta jotka edunsaajajäsenvaltio on myöhemmin perinyt takaisin. Edunsaajajäsenvaltion on toimitettava asianmukaiset asiakirjatodisteet pyynnön tueksi. Tämän artiklan 2 kohtaa sovelletaan maksupäätöksen muuttamiseen, kyseisen jäsenvaltion käytettävissä olevien modernisaatiorahaston varojen lisäämiseen ja rahastolle palautetun määrän vähentämiseen EIP:n jäsenvaltiolle tulevaisuudessa suorittamista maksuista.

            11 artikla
            Investointikomitean toiminta

               1.   Investointikomitea kokoontuu kahdesti vuodessa viimeistään 15 päivänä heinäkuuta ja 15 päivänä joulukuuta. Investointikomitean sihteeristö ilmoittaa kokouksen päivämäärän jäsenvaltioille heti kun se on tiedossa.

               2.   Ellei komitea anna suositusta direktiivin 2003/87/EY 10 d artiklan 7 kohdan toisen alakohdan ensimmäisen ja toisen virkkeen mukaisesti, se on päätösvaltainen, jos vähintään puolet edunsaajajäsenvaltioiden edustajista, kaikki muiden kuin edunsaajajäsenvaltioiden edustajat sekä komission ja EIP:n edustajat ovat läsnä.

               3.   Muut kuin edunsaajajäsenvaltiot valitsevat kolme edustajaa investointikomiteaan äänestyksessä, johon osallistuvat kaikki ehdokkaat. Kukin muu kuin edunsaajajäsenvaltio voi ehdottaa yhtä ehdokasta. Kolme eniten ääniä saanutta ehdokasta valitaan. Jos kaksi tai useampi ehdokas saa saman äänimäärän ja näin ollen valituksi tulisi enemmän kuin kolme ehdokasta, äänestystä jatketaan siten, että siihen osallistuvat kaikki ehdokkaat lukuun ottamatta ehdokasta tai ehdokkaita, jotka saivat eniten ääniä ja tarvittaessa toiseksi eniten ääniä.

               4.   Investointikomitean jäsenillä ei saa olla sellaisia suoria tai välillisiä taloudellisia tai muita sidonnaisuuksia modernisaatiorahaston tukeen oikeutetuilla aloilla, jotka voisivat vaikuttaa heidän puolueettomuuteensa tai joita voidaan objektiivisesti pitää sellaisina. Heidän on palveltava yleistä etua riippumattomasti. Heidän on tehtävä sidonnaisuuksia koskeva ilmoitus ennen kuin he ryhtyvät hoitamaan tehtäväänsä investointikomiteassa, ja heidän on saatettava ilmoituksensa ajan tasalle aina kun tapahtuu merkittävä muutos.

               5.   EIP antaa investointikomitealle hallinnollista ja logistista tukea (sihteeristö), mukaan lukien tukea modernisaatiorahastoa koskevan verkkosivuston hallinnoinnissa.

               6.   Investointikomitea vahvistaa komission toimivaltaisen yksikön ehdotuksesta työjärjestyksensä, jossa vahvistetaan erityisesti menettelyt seuraavia varten:

                           a)

                           investointikomitean jäsenten ja tarkkailijoiden sekä heidän varajäsentensä nimittäminen;

                           b)

                           investointikomitean kokousten järjestäminen;

                           c)

                           eturistiriitoja koskevat yksityiskohtaiset säännöt, mukaan lukien sidonnaisuuksia koskevan ilmoituksen malli.

               7.   Investointikomitean jäsenet eivät saa palkkiota tai korvausta kustannuksista osallistumisestaan komitean toimintaan.

            12 artikla
            Varainhoitoa koskevat periaatteet ja sopimus EIP:n kanssa

               1.   EIP laatii varainhoitoa koskevat periaatteet modernisaatiorahastosta saatavien tulojen hallinnoimiseksi ottaen huomioon direktiivin 2003/87/EY tavoitteet ja EIP:n sisäiset säännöt.

               2.   Komissio tekee jäsenvaltioita kuultuaan EIP:n kanssa sopimuksen erityisehdoista ja -edellytyksistä, joiden mukaisesti EIP hoitaa modernisaatiorahaston täytäntöönpanoon liittyvät tehtävänsä. Näiden ehtojen ja edellytysten on katettava seuraavat tehtävät:

                           a)

                           modernisaatiorahastoon tarkoitettujen päästöoikeuksien huutokauppaaminen ja rahaksi muuttaminen komission asetuksen (EU) N:o 1031/2010 (6) mukaisesti;

                           b)

                           modernisaatiorahastosta saatavien tulojen hallinnointi;

                           c)

                           ensisijaisten investointiehdotusten vahvistaminen 6 artiklan mukaisesti ja muiden kuin ensisijaisten investointiehdotusten due diligence -arvioinnin suorittaminen 7 artiklan mukaisesti;

                           d)

                           investointikomitean sihteeristön tehtävistä huolehtiminen, mukaan lukien modernisaatiorahastoa koskevan verkkosivuston hallinnointi;

                           e)

                           investointikomitean kertomusluonnosten valmistelu 14 artiklan mukaisesti.

               3.   Edellä 2 kohdassa tarkoitetussa sopimuksessa on määriteltävä mekanismi EIP:lle sen tehtävien hoitamisesta aiheutuvien kustannusten korvaamiseksi. Ensisijaisten investointien vahvistamiseen ja muiden kuin ensisijaisten investointien due diligence -arvioinnin suorittamiseen liittyvien kustannusten korvausmekanismissa on otettava huomioon kunkin edunsaajajäsenvaltion esittämien ehdotusten määrä ja monimutkaisuus. EIP:lle sen tehtävien hoitamisesta aiheutuvat kustannukset maksetaan 5 artiklan 2 kohdan a alakohdassa tarkoitetuista kunkin edunsaajajäsenvaltion käytettävissä olevista varoista. EIP raportoi komissiolle ja jäsenvaltioille sopimuksen mukaisten tehtävien suorittamisesta ja niihin liittyvistä kustannuksista.

         III LUKU

            SEURANTA, RAPORTOINTI, ARVIOINTI JA TARKASTUKSET

            13 artikla

                  Edunsaajajäsenvaltioiden suorittama seuranta ja raportointi

               1.   Edunsaajajäsenvaltioiden on seurattava modernisaatiorahastosta rahoitettujen investointien toteuttamista. Edunsaajajäsenvaltioiden on toimitettava komissiolle viimeistään 30 päivänä huhtikuuta edellistä vuotta koskeva vuosikertomus, joka sisältää liitteessä II täsmennetyt tiedot.

               2.   Edellä 1 kohdassa tarkoitettuun vuosikertomukseen on liitettävä seuraavat tiedot:

                           a)

                           asiakirjatodisteet investointien rahoituksesta modernisaatiorahastosta edellisenä vuonna;

                           b)

                           kutakin investointia koskeva vuotuinen tilinpäätös tai ohjelman tapauksessa tilinpäätös, jossa esitetään yhdistetyt tiedot ohjelman edellisen vuoden menoista.

            14 artikla
            Investointikomitean raportointi

               1.   Direktiivin 2003/87/EY 10 d artiklan 11 kohdan ensimmäisessä virkkeessä tarkoitetussa investointikomitean vuosikertomuksessa on oltava seuraavat tiedot:

                           a)

                           vastaanotettujen investointiehdotusten lukumäärä, investointialan erittely mukaan luettuna;

                           b)

                           annettujen suositusten lukumäärä ja tiivistelmä kutakin suositusta koskevista päätelmistä;

                           c)

                           yleiskatsaus ehdotettuja investointeja koskevista tärkeimmistä päätelmistä EIP:n toteuttaman teknisen ja taloudellisen due diligence -arvioinnin jälkeen;

                           d)

                           käytännön kokemukset suositusten antamiseen liittyvistä menettelyllisistä näkökohdista.

               2.   Investointikomitea hyväksyy EIP:n laatiman luonnoksen pohjalta edellistä vuotta koskevan lopullisen kertomuksen viimeistään 15 päivänä maaliskuuta ja toimittaa sen viipymättä komissiolle.

            15 artikla
            Rahaston uudelleentarkastelu ja arviointi

               1.   Komissio tarkastelee direktiivin 2003/87/EY 10 d artiklan 11 kohdan toisessa virkkeessä tarkoitetussa uudelleentarkastelussa seuraavia aloja:

                           a)

                           EIP:n tekemä ensisijaisten investointien vahvistaminen;

                           b)

                           investointikomitean tekemä arviointi muista kuin ensisijaisista investoinneista;

                           c)

                           edunsaajajäsenvaltioiden antama rahoitus ja niiden suorittama investointien seuranta;

                           d)

                           kaikki modernisaatiorahaston täytäntöönpanon kannalta merkitykselliset menettelylliset näkökohdat.

                     Komissio tekee tarvittaessa uudelleentarkastelun tulosten perusteella asiaankuuluvia ehdotuksia.

               2.   Modernisaatiorahaston täytäntöönpanon päätyttyä komissio tekee loppuarvioinnin modernisaatiorahaston täytäntöönpanosta. Komissio arvioi erityisesti edistymistä direktiivin 2003/87/EY 10 d artiklan 1, 2 ja 3 kohdassa säädettyjen rahaston tavoitteiden saavuttamisessa.

               3.   Komissio asettaa uudelleentarkastelun ja arvioinnin tulokset julkisesti saataville.

            16 artikla
            Rahaston tarkastukset ja taloudellisten etujen suojaaminen

               1.   EIP laatii modernisaatiorahaston vuotuisen tilinpäätöksen kullekin tilikaudelle, joka kattaa tammikuun 1 päivän ja joulukuun 31 päivän välisen ajan, ottaen huomioon 13 artiklan 2 kohdan b alakohdan mukaisesti toimitetut tilinpäätöslaskelmat. Tilinpäätökselle tehdään riippumaton ulkoinen tarkastus.

               2.   EIP:n on annettava komissiolle seuraavat selvitykset:

                           a)

                           viimeistään 31 päivänä maaliskuuta edellisen tilikauden tarkastamattomat tilinpäätöslaskelmat;

                           b)

                           viimeistään 30 päivänä huhtikuuta edellisen tilikauden tarkastetut tilinpäätöslaskelmat.

               3.   Edellä 1 ja 2 kohdassa tarkoitetut tilit ja tilinpäätöslaskelmat on laadittava julkisen sektorin kansainvälisten tilinpäätösstandardien (IPSAS) mukaisesti.

               4.   Edunsaajajäsenvaltioilla on valtuudet tehdä asiakirjoihin perustuvia ja paikan päällä suoritettavia tarkastuksia kaikkien sellaisten hanke-ehdotusten tekijöiden, ohjelmien hallintoviranomaisten, toimeksisaajien ja alihankkijoiden osalta, joille ne ovat antaneet tukea modernisaatiorahastosta.

               5.   Edellä olevan 1 ja 2 kohdan soveltamiseksi edunsaajajäsenvaltioiden, hanke-ehdotusten tekijöiden, ohjelmien hallintoviranomaisten, toimeksisaajien ja alihankkijoiden, jotka ovat saaneet varoja modernisaatiorahastosta, on pidettävä kaikki asiakirjat ja tiedot suoritetuista maksuista tai menoista saatavilla viiden vuoden ajan viimeisen hankkeeseen tai ohjelmaan liittyvän maksun suorittamisesta.

               6.   Edunsaajajäsenvaltioiden on toteutettava asianmukaiset toimenpiteet sen varmistamiseksi, että tämän asetuksen mukaisesti rahoitettavia toimia toteutettaessa modernisaatiorahaston taloudellisia etuja suojataan petoksia, lahjontaa ja muuta laitonta toimintaa ehkäisevillä toimenpiteillä, tehokkailla tarkastuksilla ja, jos sääntöjenvastaisuuksia havaitaan, perimällä aiheettomasti maksetut määrät takaisin sekä tarvittaessa käyttämällä tehokkaita, oikeasuhteisia ja varoittavia hallinnollisia ja taloudellisia seuraamuksia. Takaisinperinnät pannaan täytäntöön edunsaajajäsenvaltioiden lainsäädännön mukaisesti.
               Takaisinperittyjen määrien osalta edunsaajajäsenvaltion on pyydettävä maksupäätöksen muuttamista 10 artiklan 3 kohdan mukaisesti.

         IV LUKU

            LOPPUSÄÄNNÖKSET

            17 artikla
            Tiedottaminen, viestintä ja julkisuus

               1.   Edunsaajajäsenvaltioiden on julkistettava hallintojensa asianomaisten osastojen verkkosivustoilla tiedot tämän asetuksen mukaisesti tuetuista investoinneista, jotta yleisölle voidaan tiedottaa modernisaatiorahaston roolista ja tavoitteista. Tietoihin on sisällyttävä nimenomainen viittaus modernisaatiorahastosta saatuun tukeen.

               2.   Edunsaajajäsenvaltioiden on varmistettava, että modernisaatiorahaston tuen lopulliset vastaanottajat antavat modernisaatiorahastosta saadusta tuesta johdonmukaista, olennaista ja kohdennettua tietoa eri kohderyhmille, tiedotusvälineet ja suuri yleisö mukaan lukien.

               3.   Modernisaatiorahaston nimeä on käytettävä kaikissa viestintätoimissa, ja sen on oltava näkyvästi esillä mainostauluilla strategisesti merkittävissä paikoissa.

               4.   Edunsaajajäsenvaltiot ja komissio toteuttavat modernisaatiorahaston tukeen ja tuloksiin liittyviä tiedotus-, viestintä- ja edistämistoimia. Tällaisilla toimilla on helpotettava modernisaatiorahaston tuella toteutettavien investointien suunnittelua, valmistelua ja toteuttamista koskevien kokemusten, tietämyksen ja parhaiden käytäntöjen vaihtoa.

            18 artikla
            Avoimuus

               1.   Sanotun rajoittamatta 2 kohdan soveltamista, investointikomitean sihteeristö huolehtii seuraavien tietojen julkaisemisesta modernisaatiorahaston verkkosivustolla:

                           a)

                           investointikomitean jäsenten ja tarkkailijoiden sekä heidän varajäsentensä nimet;

                           b)

                           investointikomitean jäsenten ansioluettelot ja sidonnaisuusilmoitukset;

                           c)

                           ensisijaisia investointeja koskevat EIP:n vahvistukset;

                           d)

                           muita kuin ensisijaisia investointeja koskevat investointikomitean suositukset;

                           e)

                           komission maksupäätökset;

                           f)

                           edunsaajajäsenvaltioiden 13 artiklan mukaisesti toimittamat vuosikertomukset;

                           g)

                           investointikomitean 14 artiklan mukaisesti toimittamat vuosikertomukset;

                           h)

                           komission 15 artiklan mukaisesti suorittama modernisaatiorahaston uudelleentarkastelu ja arviointi.

               2.   Jäsenvaltiot, komissio ja EIP eivät saa paljastaa kaupallisesti luottamuksellisia tietoja, jotka sisältyvät niiden tai kolmansien osapuolten modernisaatiorahaston täytäntöönpanon yhteydessä toimittamiin asiakirjoihin, tietoihin tai muuhun aineistoon.

            19 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä heinäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 275, 25.10.2003, s. 32.

            (2)  Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle – Euroopan vihreän kehityksen ohjelma (COM(2019) 640 final, 11.12.2019).

            (3)  Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle – Euroopan vihreän kehityksen investointiohjelma (COM(2020) 21 final, 14.1.2020).

            (4)  Komission asetus (EU) N:o 1407/2013, annettu 18 päivänä joulukuuta 2013, Euroopan unionin toiminnasta tehdyn sopimuksen 107 ja 108 artiklan soveltamisesta vähämerkityksiseen tukeen (EUVL L 352, 24.12.2013, s. 1).

            (5)  Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1).

            (6)  Komission asetus (EU) N:o 1031/2010, annettu 12 päivänä marraskuuta 2010, kasvihuonekaasujen päästöoikeuksien kaupan järjestelmän toteuttamisesta yhteisössä annetun Euroopan parlamentin ja neuvoston direktiivin 2003/87/EY mukaisen kasvihuonekaasujen päästöoikeuksien huutokaupan ajoituksesta, hallinnoinnista ja muista näkökohdista (EUVL L 302, 18.11.2010, s. 1).

            LIITE I

               EIP:lle ja investointikomitealle toimitettavat tiedot investointiehdotuksesta

            1.   Kaikki investointiehdotukset

                        1.1

                        investointialan erittely tapauksen mukaan direktiivin 2003/87/EY 10 d artiklan 1 tai 2 kohdan mukaisesti;

                        1.2

                        yleinen kuvaus investoinnista, mukaan lukien tavoitteet ja kohteena olevat edunsaajat, teknologia (tarvittaessa), kapasiteetti (tarvittaessa) ja investoinnin arvioitu kesto;

                        1.3

                        modernisaatiorahaston tuen perustelut, mukaan lukien vahvistus siitä, että investointi on direktiivin 2003/87/EY 10 d artiklan 1 kohdan mukainen;

                        1.4

                        modernisaatiorahastosta katettavien kustannusten erittely;

                        1.5

                        kuvaus käytetyistä tukivälineistä;

                        1.6

                        modernisaatiorahastosta pyydetyn rahoituksen määrä;

                        1.7

                        muista unionin ja kansallisista välineistä saadut rahoitusosuudet;

                        1.8

                        valtiontuen olemassaolo (perussopimuksen 107 artiklan 1 kohdassa tarkoitetussa merkityksessä) sekä tarvittaessa seuraavat tiedot:

                                    a)

                                    viittaus komission päätökseen kansallisen tukitoimenpiteen hyväksymisestä;

                                    b)

                                    viite, jolla ryhmäpoikkeuksen soveltamisalaan kuuluva toimenpide on rekisteröity (asetuksen (EU) N:o 651/2014 11 artiklassa tarkoitetun komission sähköisen ilmoitusjärjestelmän antama valtiontukinumero);

                                    c)

                                    tukitoimenpiteestä komissiolle ilmoittamisen odotettu päivämäärä;

                        1.9

                        jäsenvaltion ilmoitus sovellettavan unionin ja kansallisen lainsäädännön noudattamisesta;

                        1.10

                        kun investoinnin tarkoituksena on toteuttaa alueellinen oikeudenmukaisen siirtymän suunnitelma, tiedot investoinnin odotetusta vaikutuksesta suunnitelmaan.

                  2.   Ohjelmia koskevat lisätiedot

                        2.1

                        hallintoviranomaisen nimi:

                        2.2

                        tieto siitä, koskeeko ehdotus olemassa olevaa ohjelmaa;

                        2.3

                        ohjelman kokonaisvolyymi.

                  3.   Muita ehdotuksia kuin ohjelmia koskevat lisätiedot

                        3.1

                        hanke-ehdotuksen tekijän nimi;

                        3.2

                        hankkeen sijainti;

                        3.3

                        investointikustannukset yhteensä;

                        3.4

                        hankkeen kehitysvaihe (toteutettavuudesta toimintaan);

                        3.5

                        luettelo saaduista tai hankittavista pakollisista luvista.

                  4.   Muita kuin ensisijaisia ehdotuksia koskevat lisätiedot

                        4.1

                        rakennus- ja käyttövaiheita koskevat määrälliset tiedot, mukaan lukien ehdotuksen vaikutus modernisaatiorahaston, vuoteen 2030 ulottuvien unionin ilmasto- ja energiapolitiikan puitteiden ja Pariisin sopimuksen tavoitteiden saavuttamiseen;

                        4.2

                        sertifioitu rahoitusennuste, mukaan lukien suunniteltu rahoitus yksityisistä lähteistä;

                        4.3

                        kuvaus muista EIP:n mahdollisesti pyytämistä kohdennetuista tulosindikaattoreista;

                        4.4

                        muut merkitykselliset tiedot hanke-ehdotuksen tekijästä, investoinnista, yleisistä markkinaolosuhteista ja ympäristökysymyksistä.

            LIITE II

               Tiedot, jotka edunsaajajäsenvaltion on annettava komissiolle toimitettavassa vuosikertomuksessa

            1.   Yleiskatsaus investoinneista

                        1.1

                        modernisaatiorahastosta tähän mennessä rahoitettujen investointien lukumäärä;

                        1.2

                        meneillään olevien, loppuun saatettujen ja lopetettujen investointien lukumäärä;

                        1.3

                        ensisijaisiin investointeihin annetun rahoituksen suhde muihin kuin ensisijaisiin investointeihin annettuun rahoitukseen, jos viimeksi mainittuja toteutetaan edunsaajajäsenvaltiossa.

                  2.   Kutakin investointia koskevat tiedot

                        2.1

                        aikaansaadut kokonaisinvestoinnit (kokonaisinvestointikustannukset);

                        2.2

                        modernisaatiorahastosta hanke-ehdotuksen tekijälle tai ohjelman hallintoviranomaiselle suoritettujen maksujen päivämäärät ja määrät;

                        2.3

                        edunsaajajäsenvaltion modernisaatiorahastosta saamat määrät, joita ei ole vielä maksettu hanke-ehdotuksen tekijälle tai ohjelman hallintoviranomaiselle;

                        2.4

                        määrät, jotka edunsaajajäsenvaltio on perinyt takaisin hanke-ehdotuksen tekijältä tai ohjelman hallintoviranomaiselta, ja takaisinperinnän päivämäärät;

                        2.5

                        arviointi investoinnilla saavutetusta lisäarvosta energiatehokkuuden tai energiajärjestelmän nykyaikaistamisen kannalta, mukaan lukien tiedot seuraavista:

                                    a)

                                    säästynyt energia megawattitunteina;

                                    b)

                                    odotettu kumulatiivinen MWh-säästö investoinnin elinkaaren lopussa;

                                    c)

                                    säästöt kasvihuonekaasupäästöissä hiilidioksiditonneina;

                                    d)

                                    odotettu kumulatiivinen tCO2-säästö investoinnin elinkaaren lopussa;

                                    e)

                                    tarvittaessa asennettu uusiutuvan energian lisäkapasiteetti;

                                    f)

                                    vivutetun rahoituksen määrä (investoitu kokonaismäärä suhteessa modernisaatiorahastosta saatuun rahoitusosuuteen);

                        2.6

                        kun investoinnin tarkoituksena on toteuttaa alueellinen oikeudenmukaisen siirtymän suunnitelma, tiedot investoinnin odotetusta vaikutuksesta suunnitelmaan.

                        2.7

                        Ohjelmista ilmoitettavat tiedot on esitettävä kootussa muodossa.

                  3.   Muita investointeja kuin ohjelmia koskevat lisätiedot

                        3.1

                        edellisen vuosikertomuksen jälkeen saavutetut virstanpylväät;

                        3.2

                        odotettu käyttöönotto;

                        3.3

                        havaitut tai odotetut viiveet toteutuksessa;

                        3.4

                        havaitut tai odotetut muutokset tukikelpoisissa kustannuksissa, sovelletussa teknologiassa tai investoinnin tuloksissa;

                  4.   Muita kuin ensisijaisia ehdotuksia koskevat lisätiedot

                        4.1

                        vahvistus yksityisistä lähteistä saatavasta yhteisrahoituksesta.


title: Komission täytäntöönpanoasetus (EU) 2020/1002, annettu 9 päivänä heinäkuuta 2020, poikkeuksen myöntämiseksi täytäntöönpanoasetuksesta (EU) 2019/2072 Yhdysvalloista peräisin olevan tai Yhdysvalloissa jalostetun saarnea olevan puutavaran unioniin tuontia koskevien vaatimusten osalta

text:
                  10.7.2020

                  FI

                  Euroopan unionin virallinen lehti

                  L 221/122

         KOMISSION TÄYTÄNTÖÖNPANOASETUS (EU) 2020/1002,
         annettu 9 päivänä heinäkuuta 2020,
         poikkeuksen myöntämiseksi täytäntöönpanoasetuksesta (EU) 2019/2072 Yhdysvalloista peräisin olevan tai Yhdysvalloissa jalostetun saarnea olevan puutavaran unioniin tuontia koskevien vaatimusten osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY (1) kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 ja erityisesti sen 41 artiklan 2 kohdan,
         sekä katsoo seuraavaa:

                     (1)

                     Komission täytäntöönpanopäätöksen (EU) 2018/1203 (2) nojalla jäsenvaltiot saavat säätää väliaikaisen poikkeuksen direktiivin 2000/29/EY (3) tiettyihin säännöksiin Yhdysvalloista peräisin olevan tai Yhdysvalloissa jalostetun saarnea (Fraxinus L.) olevan puutavaran unioniin tuontia koskevien erityisvaatimusten osalta.

                     (2)

                     Direktiivi 2000/29/EY on kumottu ja korvattu asetuksella (EU) 2016/2031. Kyseisen direktiivin liitteet I–V on korvattu tiettyjen kasvien, kasvituotteiden ja muiden tavaroiden unioniin tuomista koskevista säännöistä ja vaatimuksista annetulla komission täytäntöönpanoasetuksella (EU) 2019/2072 (4).

                     (3)

                     Asetuksen (EU) 2019/2072 8 artiklan 1 kohdan mukaisesti, luettuna yhdessä kyseisen asetuksen liitteessä VII olevan 87 kohdan kanssa, unioniin tuotavaan Yhdysvalloista peräisin olevaan tai Yhdysvalloissa jalostettuun saarnea olevaan puutavaraan, jäljempänä ’puutavara’, sovelletaan tiettyjä erityisvaatimuksia, jotta vältettäisiin Agrilus planipennis Fairmaire -kasvintuhoojan leviäminen unioniin. Kyseiset vaatimukset eroavat tietyssä määrin täytäntöönpanopäätöksessä (EU) 2018/1203 asetetuista vaatimuksista, jotka koskevat puutavaran tuontia unioniin sekä sen tarkastusta ja valvontaa.

                     (4)

                     Komission 2018 ja 2019 suorittamien tarkastuksen perusteella todettiin, että soveltaessaan virallisessa valvonnassa täytäntöönpanopäätöksessä (EU) 2018/1203 säädettyjä vaatimuksia Yhdysvallat takaa sellaisen kasvinsuojelun tason, joka vastaa täytäntöönpanoasetuksen (EU) 2019/2072 liitteessä VII olevan 87 kohdan a ja b alakohdassa vahvistettuja vaatimuksia.

                     (5)

                     Täytäntöönpanopäätöstä (EU) 2018/1203 on määrä soveltaa 30 päivään kesäkuuta 2020. Yhdysvallat pyysi 16 päivänä tammikuuta 2020, että poikkeuksen voimassaoloa jatkettaisiin 30 päivän kesäkuuta 2020 jälkeen.

                     (6)

                     Yhdysvalloista peräisin olevan tai Yhdysvalloissa jalostetun saarnea olevan puutavaran tuonnin jatkumisen varmistamiseksi on aiheellista säätää poikkeus täytäntöönpanoasetuksen (EU) 2019/2072 8 artiklan 1 kohtaan ja kyseisen asetuksen liitteessä VII olevan 87 kohdan a ja b alakohtiin. Puutavaran unioniin tuonnin sallimisen edellytyksenä on, muutamaa mukautusta lukuun ottamatta, täytäntöönpanopäätöksessä (EU) 2018/1203 vahvistettujen erityisvaatimusten noudattaminen.

                     (7)

                     Tätä asetusta olisi sovellettava 1 päivästä heinäkuuta 2020 alkaen kyseisen puutavaran tuonnin jatkumisen varmistamiseksi.

                     (8)

                     Tätä asetusta olisi sovellettava 30 päivään kesäkuuta 2023, jotta asetuksen soveltamista voidaan tarkastella uudelleen kyseiseen päivämäärään mennessä.

                     (9)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tilapäistä poikkeusta koskevat erityisvaatimukset
            Poiketen siitä, mitä täytäntöönpanoasetuksen (EU) 2019/2072 8 artiklan 1 kohdassa ja liitteessä VII olevan 87 kohdan a ja b alakohdassa säädetään, Yhdysvalloista peräisin olevan tai Yhdysvalloissa jalostetun saarnea (Fraxinus L.) olevan puutavaran, jäljempänä ’puutavara’, unioniin tuomisen edellytyksenä on tämän asetuksen 2 artiklassa ja liitteessä vahvistettujen vaatimusten noudattaminen.

            2 artikla
            Kasvinterveystodistus

               1.   Puutavaran mukana on oltava Yhdysvalloissa annettu kasvinterveystodistus, jossa todetaan, että puutavarassa ei esiinny unionikaranteenituhoojia tai tuhoojia, jotka eivät sisälly unionikaranteenituhoojien luetteloon. Tuhoojiin sovelletaan tarkastuksen jälkeen asetuksen (EU) 2016/2031 30 artiklan nojalla hyväksyttyjä toimenpiteitä.

               2.   Kasvien terveystodistuksen kohdassa ”Lisätietoja” on oltava seuraavat merkinnät:

                           a)

                           maininta ”Komission täytäntöönpanoasetuksessa (EU) 2020/1002 (*) säädettyjen Euroopan unionin vaatimusten mukainen

                                       (*)

                                       Komission täytäntöönpanoasetus (EU) 2020/2020/1002, annettu 9 päivänä heinäkuuta 2020, poikkeuksen myöntämiseksi täytäntöönpanoasetuksesta (EU) 2019/2072 Yhdysvalloista peräisin olevan tai Yhdysvalloissa jalostetun saarnea olevan puutavaran unioniin tuontia koskevien vaatimusten osalta (EUVL L 221, 10.7.2020, s. 122)”;

                           b)

                           nippujen numerot, jotka vastaavat kutakin yksittäistä vietävää nippua;

                           c)

                           Yhdysvalloissa sijaitsevien hyväksyttyjen laitosten nimet.

            3 artikla
            Voimassaolon päättymispäivä
            Tämän asetuksen voimassaolo päättyy 30 päivänä kesäkuuta 2023.

            4 artikla
            Voimaantulo ja soveltamispäivä
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä heinäkuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä heinäkuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 317, 23.11.2016, s. 4.

            (2)  Komission täytäntöönpanopäätös (EU) 2018/1203, annettu 21 päivänä elokuuta 2018, luvan antamisesta jäsenvaltioille säätää väliaikainen poikkeus neuvoston direktiivin 2000/29/EY tiettyihin säännöksiin Amerikan yhdysvalloista peräisin olevan tai Amerikan yhdysvalloissa jalostetun saarnea olevan puutavaran osalta sekä komission täytäntöönpanopäätöksen (EU) 2017/204 kumoamisesta (EUVL L 217, 27.8.2018, s. 7).

            (3)  Neuvoston direktiivi 2000/29/EY, annettu 8 päivänä toukokuuta 2000, kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä (EYVL L 169, 10.7.2000, s. 1).

            (4)  Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

            LIITE

               A osa

            1.   Jalostusvaatimukset

            Edellä 1 artiklassa tarkoitetun puutavaran jalostuksessa on noudatettava kaikkia seuraavia vaatimuksia:

                        a)

                        Kuorinta
                        Puutavarasta poistetaan kuori, lukuun ottamatta joitakin silmämääräisesti erottuvia ja selvästi erillisiä pieniä kuorenpaloja, jotka täyttävät toisen seuraavista vaatimuksista:

                                    1)

                                    niiden leveys on alle 3 cm (pituudesta riippumatta); tai

                                    2)

                                    jos niiden leveys on yli 3 cm, kunkin yksittäisen kuorenpalan kokonaispinta-ala on alle 50 cm2.

                        b)

                        Sahaus
                        Sahattu puutavara on tuotettu kuoritusta pyöreästä puusta.

                        c)

                        Lämpökäsittely
                        Puutavara lämpökäsitellään koko profiililtaan vähintään 71 °C:n lämpötilassa 1 200 minuutin ajan lämpökäsittelyuunissa, jonka Animal and Plant Health Inspection Service -virasto (APHIS) tai sen hyväksymä taho on hyväksynyt.

                        d)

                        Kuivaaminen
                        Puutavaraa kuivataan APHIS:n tunnustaman teollisen kuivatusohjelman mukaisesti vähintään kahden viikon ajan.
                        Puutavaran lopullinen kosteuspitoisuus prosentteina kuiva-aineesta saa olla enintään 10 prosenttia.

                  2.   Laitoksia koskevat vaatimukset

            Puutavara on tuotettava, käsiteltävä tai varastoitava laitoksessa, joka täyttää kaikki seuraavat vaatimukset:

                        a)

                        APHIS tai sen hyväksymä taho on virallisesti hyväksynyt laitoksen Agrilus planipennis Fairmaire -kasvintuhoojaa koskevan sertifiointiohjelmansa mukaisesti;

                        b)

                        laitos on rekisteröity APHIS:n verkkosivustolla julkaistuun tietokantaan;

                        c)

                        APHIS tai sen hyväksymä taho tarkastaa laitoksen vähintään kerran kuukaudessa, ja sen on todettu täyttävän tämän liitteen vaatimukset. Jos tarkastukset suorittaa APHIS:n hyväksymä taho, APHIS:n on tarkastettava kyseisen tahon työskentely puolivuosittain. Puolivuosittaisiin tarkastuksiin on sisällyttävä asianomaisen tahon menettelyjen ja asiakirjojen tarkastaminen sekä hyväksyttyjen laitosten tarkastukset;

                        d)

                        laitoksessa käytetään puutavaran käsittelyyn laitteita, jotka on kalibroitu laitteiden käyttöohjeiden mukaisesti;

                        e)

                        laitos pitää APHIS:n tai sen hyväksymän tahon suorittamaa todentamista varten kirjaa menettelyistään, mukaan luettuina käsittelyn kesto, käsittelyn aikaiset lämpötilat sekä kunkin vietävän nipun osalta vaatimustenmukaisuuden tarkastus ja lopullinen kosteuspitoisuus.

                  3.   Merkitseminen

            Puutavaran kussakin nipussa on oltava näkyvästi merkittynä sekä nipun numero että maininta ”HT-KD” tai ”Heat Treated – Kiln Dried”. Merkinnän antaa hyväksytyn laitoksen nimetty toimihenkilö tai hänen valvonnassaan toimiva henkilö varmistettuaan, että 1 kohdassa vahvistettuja käsittelyvaatimuksia ja 2 kohdassa vahvistettuja laitoksia koskevia vaatimuksia on noudatettu.
            4.   Vientiä edeltävät tarkastukset

            APHIS:n tai sen hyväksymän tahon on tarkastettava unioniin vietäväksi tarkoitettu puutavara ennen vientiä sen varmistamiseksi, että 1 ja 3 kohdassa säädetyt vaatimukset täyttyvät.

               B osa

               Puutavara ja sen CN-koodit

                        1.

                        Suvun Fraxinus L. kasveista saatu puutavara, lukuun ottamatta puutavaraa, joka on seuraavissa muodoissa:

                                    —

                                    kokonaan tai osittain näistä puista saatuina lastuina, hakkeena, sahanpuruna tai puujätteenä,

                                    —

                                    puinen pakkausmateriaali riippumatta siitä, käytetäänkö sitä tosiasiallisesti erilaisten tavaroiden kuljetuksessa pakkauslaatikkoina, -rasioina, -häkkeinä ja -pyttyinä ja niiden kaltaisina päällyksinä, kuormalavoina, laatikkokuormalavoina ja muina lastauslavoina ja kuormalavojen lavakauluksina, sälytyspuina, lukuun ottamatta puutavaran lähetyksiä tukevia sälytyspuita, jotka on rakennettu samantyyppisestä ja -laatuisesta puusta kuin lähetyksessä oleva puutavara ja joka täyttää samat kasvien terveyteen liittyvät unionin vaatimukset kuin lähetyksessä oleva puutavara,

                              mutta mukaan luettuna sellainen puutavara, jossa ei ole jäljellä puun luonnollista pyöreää pintaa, sekä käsittelemättömästä puusta tehdyt huonekalut ja muut tavarat

                        ex 4401 12 00
                        ex 4403 12 00
                        ex 4403 99 00
                        ex 4404 20 00
                        ex 4406 12 00
                        ex 4406 92 00
                        4407 95 10
                        4407 95 91
                        4407 95 99
                        ex 4407 99 27
                        ex 4407 99 40
                        ex 4407 99 90
                        ex 4416 00 00
                        ex 9406 10 00